b"\n_START_ARTICLE_\nIlotulitus\n_START_SECTION_\nIlotulitusten historia\n_START_PARAGRAPH_\nKiinassa tehtiin Han-dynastian aikaan s\xc3\xa4hik\xc3\xa4isi\xc3\xa4 polttamalla bambua. Kuumentuessa ruo'on sis\xc3\xa4ll\xc3\xa4 oleva ilma laajeni voimakkaasti halkaisten lopulta kuoren \xc3\xa4\xc3\xa4nekk\xc3\xa4\xc3\xa4sti pamahtaen. Metelin katsottiin karkoittavan pahoja henki\xc3\xa4 sek\xc3\xa4 tuovan onnea._NEWLINE_Kunniaa ruudin keksimisest\xc3\xa4 ei varmuudella voitane antaa kenellek\xc3\xa4\xc3\xa4n. Ruudin keksij\xc3\xa4 saattoi olla 600-luvulla el\xc3\xa4nyt kiinalainen alkemisti Li Tian, joka etsiess\xc3\xa4\xc3\xa4n ikuisen el\xc3\xa4m\xc3\xa4n eliksiiri\xc3\xa4 tuli vahingossa sekoittaneeksi ruutia. Pian ruuti syrj\xc3\xa4yttikin bambut juhlien ilotulituksissa. Marco Polon kerrotaan usein tuoneen ruudin Kiinasta 1270-luvulla, mutta maininta salpietaripohjaisesta, \xc3\xa4\xc3\xa4nt\xc3\xa4 ja valoa palaessaan tuottavasta aineesta l\xc3\xb6ytyy jo englantilaisen munkki Roger Baconin teoksesta Opus Majus, jonka h\xc3\xa4n kirjoitti vuonna 1267. Ruudin sotilaallisia k\xc3\xa4ytt\xc3\xb6mahdollisuuksia alettiin tutkia Euroopassa hetimiten. 1400-luvulla ilotulitukset olivat jo tavallinen n\xc3\xa4ky Euroopan taivaalla, kun yl\xc3\xa4luokka vietti juhliaan. 1830-luvulla pyrotekniikka otti seuraavat suuret harppaukset, kun italialaiset pyroteknikot alkoivat tuottaa eriv\xc3\xa4risin\xc3\xa4 palavia raketteja. Nyky\xc3\xa4\xc3\xa4n suurin osa maailman ilotulitteista valmistetaan Aasiassa. Siell\xc3\xa4 j\xc3\xa4rjestet\xc3\xa4\xc3\xa4n vuosittain eritt\xc3\xa4in n\xc3\xa4ytt\xc3\xa4vi\xc3\xa4 ilotulituksia. My\xc3\xb6s katolisissa maissa, kuten Espanjassa on n\xc3\xa4ytt\xc3\xa4vi\xc3\xa4 ilotulituksia.\n_START_SECTION_\nIlotulitukset Suomessa\n_START_PARAGRAPH_\nSuomessa ilotulituksia j\xc3\xa4rjestet\xc3\xa4\xc3\xa4n eniten uutenavuotena ja pelk\xc3\xa4st\xc3\xa4\xc3\xa4n uudenvuoden tulitteiden myynnin on arvioitu olevan noin 10 miljoonaa euron luokkaa. Suomen ja EU:n lains\xc3\xa4\xc3\xa4d\xc3\xa4nt\xc3\xb6 tekee eron kuluttajille ja ammattilaisille tarkoitettujen ilotulitteiden v\xc3\xa4lill\xc3\xa4. Ammattimaisia ilotulittajia ovat yritykset joilla on TUKES:in lupa j\xc3\xa4rjest\xc3\xa4\xc3\xa4 ilotulitusn\xc3\xa4yt\xc3\xb6ksi\xc3\xa4. My\xc3\xb6s kuluttaja saa lain mukaan ampua kuluttajatuotteita k\xc3\xa4ytt\xc3\xa4en ilotulituksia mihin vuodenaikaan tahansa, mutta siihen tarvitaan pelastusviranomaisen kirjallinen lupa.  Lain mukaan ilotulitus on kuluttajille sallittua ilman erillislupaa uudenvuodenaaton iltakuudesta uudenvuodenp\xc3\xa4iv\xc3\xa4n aamukahteen saakka sek\xc3\xa4 pelastuslaitoksen erityisp\xc3\xa4\xc3\xa4t\xc3\xb6ksell\xc3\xa4 Venetsialaisissa klo 21.00\xe2\x80\x9302.00 asti. Vuodesta 2009 l\xc3\xa4htien kaikkien ilotulitteiden myynti, luovutus ja hallussapito on sallittua vain 18 vuotta t\xc3\xa4ytt\xc3\xa4neille._NEWLINE_Jotkin kaupungit ja yhteis\xc3\xb6t j\xc3\xa4rjest\xc3\xa4v\xc3\xa4t katsojille avoimen ilotulituksen keskeisell\xc3\xa4 paikalla. Muita ilotulituksia j\xc3\xa4rjestet\xc3\xa4\xc3\xa4n esimerkiksi talviurheilulajien p\xc3\xa4\xc3\xa4tteeksi. Lahdessa Salpaussel\xc3\xa4n kisojen lauantaip\xc3\xa4iv\xc3\xa4n huipennuksena toimivan joukkuem\xc3\xa4kikisan yhteyteen on j\xc3\xa4rjestetty perinteisesti my\xc3\xb6s ilotulitus. Ammattimaisia n\xc3\xa4yt\xc3\xb6ksi\xc3\xa4 ammutaankin Suomessa tuhansia  vuodessa mm. h\xc3\xa4iss\xc3\xa4, merkkip\xc3\xa4ivin\xc3\xa4, yritysjuhlissa, kauppakeskusten avajaisissa, joulunkauden avajaisissa, uutenavuotena jne.\n_START_SECTION_\nIlotulitteet\n_START_PARAGRAPH_\nIlotulitteet sytytet\xc3\xa4\xc3\xa4n yleens\xc3\xa4 tulilangalla, ja ilotulitteen tarkoituksena on saada aikaan liikett\xc3\xa4, pamahduksia ja valoefektej\xc3\xa4. Maailman ilotulitteista valmistetaan 70 prosenttia Kiinassa. Suomessa oli vuonna 2006 markkinoilla 1\xc2\xa0200 erilaista ilotulitemerkki\xc3\xa4 ja -tyyppi\xc3\xa4._NEWLINE_Ilotulitteiden tuottamat v\xc3\xa4rit muodostuvat eksotermisist\xc3\xa4 kemiallisista reaktioista. Eri v\xc3\xa4rit edellytt\xc3\xa4v\xc3\xa4t eri aineiden k\xc3\xa4ytt\xc3\xb6\xc3\xa4:\n_START_SECTION_\nIlotulitteet muualla\n_START_PARAGRAPH_\nEuroopan unioni on kielt\xc3\xa4nyt yli kuuden tuuman paksuisten rakettien myynnin. _NEWLINE_Kiinassa tuotetaan 80\xe2\x80\x9395\xc2\xa0% maailman ilotulitteista. My\xc3\xb6s Suomen ilotulitteista valtaosa on Kiinasta. Kiinan ilotulitetehtailla on ollut my\xc3\xb6s lapsity\xc3\xb6ntekij\xc3\xb6it\xc3\xa4 ainakin vuonna 2009."